标题：通礼
通礼
tōnɡ lǐ 
1.通行的礼仪。
2.指官编颁行的礼书。
如清《大清通礼》等。
朱子家礼－通礼
宋朱熹（朱子撰）
通礼（此篇所著，皆所谓有家日用之常礼，不可一日而不修者） 
祠堂（此章本合在祭礼篇，今以报本反始之心，尊祖敬宗之意，实有家名分之首，所以开业传世之本也。故特著此，冠於篇端，使览者知所以先立乎其大者，而凡後篇所以周旋升降出入向背之曲折，亦有所据以考焉。然古之庙制不见於经，且今士庶人之贱，亦有所不得为者，故特以祠堂名之，而其制度亦多用俗礼云） 
君子将营宫室，先立祠堂於正寝之东。 
（祠堂之制，三间外为中门，中门外为两阶，皆三级。东曰阼阶，西曰西阶，阶下随地广狭以屋覆之，令可容家众叙立。又为遗书衣物祭器库及神厨於其东缭。以周垣别为外门，常加扃闭。若家贫地狭则止为一间，不立厨库，而东西壁下置立两，柜西藏遗书衣物，东藏祭器亦可。正寝谓前堂也，地狭则於厅事之东亦可。凡祠堂所在之宅，宗子世守之不得分析。凡屋之制，不问何向背。但以前为南後为北，左为东右为西。後皆放此） 
为四龕以奉先世神主。
（祠堂之内，以近北一架为四龕，每龕内置一桌，大宗及继高祖之小宗，则高祖居西，曾祖次之，祖次之，父次之；继曾祖之小宗，则不敢祭高祖，而虚其西龕一；继祖之小宗，则不敢祭曾祖，而虚其西龕二；继祢之小宗，则不敢祭祖，而虚其西龕三。若大宗世数未满，则亦虚其西龕如小宗之制。神主皆藏於椟中，置於卓上，南向，龕外各垂小帘，帘外设香卓於堂中，置香炉，香合於其上，两阶之间又设香卓，亦如之。非嫡长子则不敢祭其父。若与嫡长同居，则死而後其子孙为立祠堂於私室，且随所继世数为龕，俟其出而异居乃备其制若生，而异居则预於其地立斋以居，如祠堂之制，死则因以为祠堂。主式见丧礼治葬章） 
旁亲之无後者以其班祔。
（伯叔祖父母祔於高祖。伯叔父母祔於曾祖。妻，若兄弟，若兄弟之妻，祔於祖。子侄祔於父。皆西向，主椟并如正位。侄之父自立祠堂，则迁而从之。程子曰：无服之殇、下殇之祭，终父母之身；中殇之祭，终兄弟之身；长殇之祭，终兄弟之子之身。成人而无後者，其继终兄弟之孙之身，此皆以义起者也。（笑非按：《说文》 年十九至十六为长殇,十五至十二为中殇,十一至八岁为下殇,不满八岁以下为无服之殇）） 
置祭田。
（初立祠堂，则计见田。每龕取其二十之一以为祭田，亲尽则以为墓田。後凡正位、祔者皆放此。宗子主之，以给祭用。上世初未置田，则合墓，下子孙之田计数而割之，皆立约闻官。不得典卖。） 
具祭器。 
（床席倚卓盥盆火炉酒食之器，随其合用之数，皆具贮於库中，而封锁之不得它用。无库则贮於柜中，不可贮者，列於外门之内） 
主人晨谒於大门之内。
（主人谓宗子主此堂之祭者。晨谒，深衣，焚香再拜） 
出入必告
（主人主妇近出，则入大门瞻礼，而行归亦如之。经宿而归，则焚香再拜。远出经旬以上，则再拜焚香，告云：“某将适某所，敢告”，又再拜而行，归亦如之，但告云：“某今日归自某所，敢见”。经月而归，则开中门，立於阶下，再拜，升自阼阶，焚香告毕，再拜，降复位，再拜。馀人亦然，但不开中门。凡主妇谓主人之妻，凡升降，惟主人由阼阶，主妇及馀人虽尊长亦由西阶。凡拜，男子再拜，则妇人四拜，谓之侠拜。其男女相答拜亦然。） 
正至朔望则参。
（正至朔望前一日，洒扫齐宿。厥明，夙兴，开门，轴帘，每龕设新果一大盘，於卓上每位茶盏托、酒盏盘各一。於神主椟前设束茅聚沙。於香卓前别设一卓。於阼阶上置酒注盏盘一於其上，酒一瓶於其西，盥盆帨巾各二於阼阶下。东南有台架者，在西为主人亲属所盥，无者在东为执事者所盥，巾皆在北。主人以下盛服入门就位。主人北面於阼阶下，主妇北面於西阶下。主人有母，则特为於主妇之前。主人有诸父诸兄，则特位於主人之右少前，重行西上。有诸母姑嫂姊，则特位於主妇之左少前，重行东上。诸弟在主人之右少退，子孙外执事者在主人主人之後。重行西上。主人弟之妻及诸妹在主妇之左少退，子孙妇女内执事者在主妇之後，重行东上。立定，主人盥帨，升，启椟，奉诸考神主置於椟前。主妇盥帨，升，奉诸妣神主置於考东。次出祔主亦如之。命长子长妇或长女盥帨，升，分出诸祔主之卑者亦如之。皆毕，主妇以下先降，复位。主人诣香卓前，降神，焚香再拜。执事者盥帨，开瓶实酒於注，一人奉注，诣主人之右，一人执盏盘诣主人之左。主人跪，执事者皆跪。主人受注，斟酒，反注，取盏盘奉之，左执盘，右执盏，酹於茅上。俛伏，兴，少退，再拜，降，复位，与在位者皆再拜参神。主人升，执注斟酒，先正位，次祔位，次命长子斟诸祔位之卑者。主妇升，执茶筅，执事者执汤瓶，随之点茶如前，命长妇或长女亦如之。子妇执事者先降。复位。主人主妇分立於香卓之前东西，再拜，降，复位。与在位者皆再拜，辞神而退。  冬至则祭始祖毕，行礼如上仪。　望日不设酒不出主，主人点茶，长子佐之，先降，主人立於香卓之南，再拜乃降馀如上仪。　准礼，舅没则姑老不预於祭。又曰，支子不祭姑。今专以世嫡宗子夫妇为主人主妇，其有母及诸父母兄嫂者，则设特位於前如此。　凡言盛服者，有官则襆头公服带靴笏。进士则襆头襴衫带。处士则襆头皂衫带。无官者通用帽子衫带。又不能具，则或深衣或凉衫。有官者亦通服帽子以下，但不为盛服。妇人则假髻大衣长裾。女有室者冠子背子，众妾，假髻背子。） 
俗节则献以时食。
（节如清明、寒食、重午、中元、重阳之类。凡乡俗所尚者，食如角黍。凡其节之所尚者，荐以大盘，问以蔬果，礼如正至朔日之仪） 
有事则告。
（如正至朔日之仪，但献茶酒再拜讫，主妇先降，复位。主人立於香卓之南，祝执版立於主人之左，跪读之毕，兴。主人再拜，降，复位。馀并同。　告受官，祝版云：“维年岁月朔日，子孝某某官某，敢昭告於皇某亲某官封谥府君，皇某亲某封某氏某，以某月某日蒙恩授某官，奉承先训，获沾禄位，馀庆所及，不胜感慕，谨以酒果，用伸虔告。”谨告贬降，则言：“贬某官，荒坠先训，皇恐无地，谨以……”後同。若弟子，则言某之某某，馀同。　告追赠，则止告所赠之龕。别设香卓於龕前，又设一卓於其东，置净水、粉盏、刷子、砚、墨、笔於其上，馀并同。但祝版云：“奉某月某日制书，赠皇某亲某官，皇某亲某封某，奉承先训，窃位於朝，祗奉恩庆，有此褒赠，禄不及羊，摧咽难胜，谨以……”後同。若因事特赠，则别为文以叙其意。告毕，再拜，主人进，奉主置卓上。执事者洗去旧字，别涂以粉。俟干，命善书者改题所赠官封，陷中不改。洗水以洒祠堂之四壁。主人奉主置故处，乃降复位後同。　主人生嫡长子，则满月而见，如上仪，但不用祝。主人立於香卓之前，告曰：“某之妇某氏以某月某日生子名某，敢见。”告毕，立於香卓东，南西向。主妇抱子进见於两阶之间，再拜。主人乃降复位後同。　冠婚别见本篇。　凡言祝版者，用版长一尺高五寸，以纸书文，沾於其上，毕则揭而焚之，其首尾皆如前，但於皇高祖考、皇高祖妣，自称孝元孙，於皇曾祖考、皇曾祖妣，自称孝曾孙，於皇祖考、皇祖妣，自称孝孙，於皇考、皇妣，自称孝子，有官封谥，则皆称之，无则以生时行第称号加於府君之上，妣曰某氏夫人，凡自称非宗子不言孝。　告事之祝，四龕共为一版。自称以其最尊者为主，止告正位，不告祔位，茶酒则并设之）
或有水火盗贼，则先救祠堂，迁神主、遗书，次及祭器，然後及家财。易世，则改题主而递迁之。 
（改题递迁礼，见丧礼大祥章。大宗之家，始祖亲尽则藏其主於墓所。而大宗犹主其墓田，以奉其墓祭，岁率宗人一祭之，百世不改。其第二世以下祖亲尽，及小宗之家高祖亲尽，则迁其主而埋之，其墓田则诸位迭掌，而岁率其子孙一祭之，亦百世不改也） 
深衣制度（此章本在冠礼之後，今以前章已有其文，又平日之常服，故次前章） 
裁用白细布度用指尺。
（中指中节为寸—— 衣全四幅，其长过肋下，属於裳。 
（用布二幅，中屈，下垂。前後共为四幅，如今之直领衫，但不裁破。腋下其长过肋而属於裳处，约围七尺二寸，每幅属裳三幅） 
裳交解十二幅，上属於衣，其长及踝。
（用布六幅。每幅裁为二幅，一头广；一头狭，当广头之半。以狭头向上，而联其缝以属於衣。其属衣处，约围七尺二寸，每三幅属衣一幅，其下边及踝处约围丈四尺四寸） 
圆袂
（用布二幅，各中屈之，如衣之长，属於衣之左右，而缝合其下以为袂。其本之广如衣之长，而渐圆杀之以至袂口，则其径一尺二寸） 
方领
（两襟相掩，衽在腋下，则两领之会自方） 
曲裾
（用布一幅。如裳之长交解裁之，如裳之制，但以广头向上，布边向外，左掩其右，交映垂之，如燕尾状。又稍裁其内旁大半之下，令渐如鱼腹而末为鸟喙，内向缀於裳之右旁） 
黑缘
（缘用黑缯。领表裏各二寸。袂口裳边表裏各一寸半，袂口布外别，此缘之广） 
大带
（带用白缯。广四寸，夹缝之。其长围腰，而结於前，再缭之为两耳，乃垂其馀为绅，下与裳齐。以黑缯饰其绅。复以五彩条，广三分，约其相结之处，长与绅齐） 
缁冠
（糊纸为之。武高寸许，广三寸，袤四寸，上为五梁，广如武之袤而长八寸，跨顶前後，下著於武，屈其两端各半寸，自外向内而黑漆之。武之两旁，半寸之上，窍以受笄，笄用齿骨，凡白物） 
幅巾
（用黑缯六尺许，中屈之，右边就屈处为横（巾+取），左边反屈之自（巾+取）左四五寸间斜缝，向左圆曲而下，遂循左边至於两末。复反所缝馀缯，使之向裏以（巾+取）当额前，裹之至两髻旁，各缀一带，广二寸，长二尺，自巾外过顶後，相结而垂之） 
笑非按：（巾+取），为（辙的车换为巾）的讹字，zhe2，说文：领专（通端）也。广韵：衣领。jie1，广韵：衣衿。黄宗羲之深衣考-幅巾：用黑缯六尺中屈之分为左右剌，左五寸右五寸作巾，额当中作（巾+取），（巾+取）者，从裏提其两畔之缯，向凑而缝之，其中空。乃以左叶交於右，右叶交於左，线缀之。其顶突起，乃屈其顶之缯藏於裏，使巾顶正圆而後缝之。两旁三寸各缀一带，广一寸长二尺，使巾额当前，裹而系其带於後，垂之。 
黑履 
（白絇繶纯綦） 
司马氏居家杂仪（此章本在婚礼之後。今按此乃家居平日之事，所以正伦理，笃恩爱者，其本皆在於此。必能行此，然後其仪章度数有可观焉。不然，则节文虽具，而本实无取，君子所不贵也。故亦列於首篇，使览者知所先焉） 
凡为家长，必谨守礼法，以御群子弟及家众。分之以职（谓使之掌仓廪厩库庖厨舍业田园之类），授之以事（谓朝夕所干，及非常之事），而责其成功。制财用之节，量入以为出。称家之有无，以给上下之衣食及吉凶之费，皆有品节，而莫不均壹。裁省冗费，禁止奢华，常须稍存盈，馀以备不虞。 
凡诸卑幼，事无大小，毋得专行。必咨禀於家长。（易曰：家人有严君焉，父母之谓也。安有严君在上，而其下敢直行自恣不顾者乎？虽非父母当时为家长者，亦当咨禀而行之，则号令出於一人，家政始可得而治矣） 
凡为子为妇者，毋得蓄私财，俸禄及田宅所入尽归之父母舅姑，当用则请而用之，不敢私假，不敢私与。（内则曰：子妇无私货，无私蓄，无私器，不敢私假，不敢私与。妇，或赐之饮食衣服布帛佩帨茞兰，则受而献诸舅姑，舅姑受之，则喜如新受赐，若反赐之，则辞不得命，如更受赐，藏之以待乏。郑康成曰：待舅姑之乏也，不得命者不见许也。又曰：妇若有私亲兄弟将与之，则必复请其故，赐而复与之。夫人子之身，父母之身也，身且不敢自有，况敢有私财乎？若父子异财，互相假借，则是有子富而父母贫者，父母饥而子饱者。贾谊所谓假父耰锄，虑有德色；母取箕帚，立而谇语。不孝不义，孰甚於此！茞，昌改切。耰，音忧。谇，音碎。）
凡子事父母（孙事祖父母同），妇事舅姑（孙妇亦同）。天欲明，咸起盥（音管，洗手也），漱栉（阻瑟切，梳头也），总（所以束发今之头（上须下巾）），具冠带（丈夫帽子衫带，妇人冠子背子）。昧爽（谓天明暗相交之际），适父母舅姑之所省问（丈夫唱喏，妇人道万福，仍问侍者，夜来安否？何如？侍者曰安，乃退。其或不安节，则侍者以告。此即礼之晨省也）。父母舅姑起，子供药物（药物乃关身之切务，人子当亲自检数调煮，供进不可但委婢仆。脱若有误，即其@不测）。妇具晨羞（俗谓点心。易曰：在中馈。诗云：惟酒食是议。凡烹调饮膳，妇人之职也。近年妇女骄倨，皆不肯入庖厨，今纵不亲执刀匕，亦当检校监视，务令精洁）。供具毕，乃退，各从其事。将食，妇请所欲於家长（谓父母舅姑或当时家长也，卑幼各不得恣所欲），退具而供之。尊长举箸，子妇乃各退就食。丈夫妇人各设食於他所，依长幼而坐。其饮食必均壹。幼子又食於他所，亦依长幼席地而坐。男坐於左，女坐於右。及夕，食亦如之。既夜，妇女舅姑将寝，则安置而退（丈夫唱喏，妇女道安置。此即礼之昏定也）。居间无事，则事於父母舅姑之所，容貌必恭，执事必谨，言语应对必下气怡声，出入起居必谨扶卫之，不敢涕唾喧呼於父母舅姑之侧。父母舅姑不命之坐，不敢坐。不命之退，不敢退。 
凡子受父母之命，必籍记而佩之，时省而速行之。事毕，则返命焉；或所命有不可行者，则和色柔声，具是非利害而白之，待父母之许，然後改之，若不许，苟於事无大害者，亦当曲从。若以父母之命为非而直行己志，虽所执皆是，犹为不顺之子，况未必是乎！ 
凡父母有过，下气怡色柔声以谏。谏若不入，起敬起孝，悦则复谏；不悦，与其得罪於乡党州闾，宁熟谏。父母怒不悦而挞之，流血不敢疾怨，起敬起孝。 
凡为人子弟者，不敢以贵富加於父兄宗族（加，谓恃其富贵，不率卑幼之礼）。 
凡为人子者，出必告，反必面。有宾客，不敢坐於正厅（有宾客，坐於书院。无书院则坐於厅之旁侧）。升降不敢由东阶，上下马不敢当厅，凡事不敢自拟於其父。 
凡父母舅姑有疾，子妇无故不离侧。亲调尝药饵而供之。父母有疾，子色不满容。不戏笑，不宴游，舍置馀事，专以迎医检方合药为务。疾已，复初（颜氏家训曰：父母有疾，子拜医以求药。盖以医者，亲之存亡所系，岂可傲忽也）。 
凡子事父母，父母所爱亦当爱之，所敬亦当敬之，至於犬马尽然，而况於人乎。 
凡子事父母，乐其心不违其志，乐其耳目，安其寝处，以其饮食忠养之，幼事长，贱事贵，皆放此。 
凡子妇未敬未孝，不可遽有憎疾，姑教之，若不可教，然後怒之，若不可怒，然後笞之，屡笞而终不改，子放妇出，然亦不明言其犯礼也。子甚宜其妻，父母不悦，出。子不宜其妻，父母曰是，善事我子，行夫妇之礼焉，没身不衰。凡为宫室，必辨内外，深宫固门，内外不共井，不共浴室，不共厕。男治外事，女治内事，男子昼无故不处私室，妇人无故不窥中门。男子夜行以烛，妇人有故出中门必拥蔽其面（如盖头面帽之类）。男仆非有缮修及有大故（谓水火盗贼之类），不入中门，入中门，妇人必蔽之，不可蔽（亦谓如水火盗贼之类），亦必以袖遮其面。女仆无故不出中门，有故出中门，亦必拥蔽其面（虽小婢亦然）。铃下苍头，但主通内外之言，传致内外之物，毋得辄升堂入庖厨。凡卑幼於尊长，晨亦省问，夜亦安置（丈夫唱喏，妇人道万福、安置）。坐而尊长过之，则起。出遇尊长於途，则下马。不见尊长经再宿以上，则再拜，五宿以上，则四拜。贺冬至正旦六拜，朔望四拜。凡拜数，或尊长临时减而止之，则从尊长之命。吾家同居宗族众多，冬正朔望聚於堂上（此假设南面之堂，若宅舍异制临时从宜），丈夫处左西上，妇人处右东上（左右谓家长之左右），皆北向，共为一列，各以长幼为序（妇以夫之长幼为序，不以身之长幼为序）。共拜家长毕，长兄立於门之左，长姊立於门之右，皆南向。诸弟妹以次拜讫，各就列。丈夫西上，妇人东上，共受卑幼拜（以宗族多，若人人拜，则不胜烦劳，故同列共受之），受拜讫，先退。後辈立，受拜於门东西如前辈之仪。若卑幼自远方至，见尊长。遇尊长三人以上同处者，先共再拜，叙寒暄，问起居，讫，有三再拜而止（晨夜唱喏万福安置。若尊长三人以上同处，亦三而止，皆所以避烦也）。
凡受女婿及外甥拜，立而扶之（扶谓搊策）。外孙则立而受之可也。 
凡节序及非时家宴，上寿於家长。卑幼盛服序立如朔望之仪，先再拜。子弟之最长者一人进立於家长之前，幼者一人搢笏执酒盏立於其左，一人搢笏执酒注立於其右，长者搢笏跪斟酒，祝曰：“伏愿某官，备膺五福，保族宜家。”尊长饮毕，授幼者盏注，反其故处。长者出笏，俛伏兴，退，与卑幼皆再拜。家长命诸卑幼坐，皆再拜而坐，家长命侍者遍酢诸卑幼，诸卑幼皆起，序立如前，俱再拜就坐。饮讫，家长命易服，皆退易便服，缓复就坐。 
凡子始生，若为之求乳母，必择良家妇人稍温谨者（乳母不良，非惟败乱家法，兼令所饲之子性行亦类之）。子能食，饲之，教以右手。子能言，教之自名及唱喏万福安置。稍有知，则教之以恭敬尊长。有不识尊卑长幼者，则严诃禁之（古有胎教，况於已生子。始生未有知，固举以礼，况於己有知。孔子曰：幼成若天性，习惯如自然。颜氏家训曰：教妇初来，教子婴孩。故於其始有知，不可不使之知尊卑长幼之礼。若侮詈父母殴击兄姊，父母不加诃禁反笑而奖之，彼既未辨好恶，谓礼当然，及其既长，习已成性，乃怒而禁之不可复制，於是父疾其子，子怨其父，残忍悖逆无所不至。盖父母无深识远虑不能防微杜渐，溺於小@养成其恶故也）。六岁教之数（谓一十百千万），与方名（谓东西南北）。男子始习书字，女始习女工之小者。七岁男女不同席、不共食，始诵孝经、论语，虽女子亦宜诵之自。七岁以下谓之孺子，早寝晏起，食无时。八岁出入门户及即席饮食，必後长者。始教之以廉让，男子诵尚书，女子不出中门。九岁，男子诵春秋及诸史，始为之讲解，使晓义理。女子亦为之讲解论语孝经及列女传女戒之类，略晓大意。古之贤女，无不观图文以自鉴。如曹大家之徒，皆精通经术议论明正。今人或教女子以作歌诗，执俗乐，殊非所宜也！十岁，男子出就外傅，居宿於外，读诗礼傅，为之讲解，使知仁义礼知信，自是以往可以读孟荀扬子，博观群书。凡读书必择其精要者而读之，如礼记，学记大学中庸乐记之类。它书放此。其异端非圣贤之书傅，宜禁之，勿使妄观，以惑乱其志。观书皆通，始可学文辞。女子则教以婉娩（娩，音晚，婉娩柔顺貌）、听从，及女工之大者（女工谓蚕桑织绩裁缝，及为饮膳。不惟正是妇人之职，兼欲使之知衣食所来之艰难，不敢恣为奢丽。至於纂组华巧之物，亦不必习也）。未冠笄者，质明而起，总角靧（靧，音悔，洗面也）面，以见尊长，佐长者。供食祭祀，则佐执酒食。若既冠笄，则皆责以成人之礼，不得复言童幼矣。 
凡内外仆妾，鸡初鸣咸起，栉总盥漱衣服。男仆洒扫厅事及庭。铃下苍头洒扫中庭。女仆洒扫堂室，设倚卓，陈盥漱栉靧之具，主父主母既起，则拂床襞（襞，音璧，叠衣也）衾，侍立左右，以备使令。退而具饮食，得间则浣濯纫缝，先公後私，及夜则复拂床展衾。当昼，内外仆妾惟主人之命，各从其事，以供百役。 
凡女仆，同辈（谓兄弟所使），谓长者为姊。後辈（谓诸子舍所使）谓前辈为姨（内则云：虽婢妾，衣服饮食必後长者。郑康成曰：人，贵贱不可以无礼。故使之序长幼）。务相雍睦，其有斗争者，主父主母闻之即诃，禁之不止，即杖之，理屈者杖多，一止一不止，独杖不止者。 
凡男仆，有忠信可任者，重其禄，能干家事次之。其专务欺诈，背公徇私，屡为盗窃，弄权犯上者，逐之。 
凡女仆，年满不愿留者，纵之，勤旧少过者，资而嫁之。其两面二舌，饰虚造谄，离间骨肉者，逐之。屡为盗窃者，逐之。放荡不谨者，逐之。有离叛之志者，逐之。